CELEX: 32020R2211
Language: ro
Date: 2020-12-22 00:00:00
Title: Regulamentul de punere în aplicare (UE) 2020/2211 al Comisiei din 22 decembrie 2020 de modificare a anexei VI la Regulamentul de punere în aplicare (UE) 2019/2072 în ceea ce privește Regatul Unit

28.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 438/41
               
            
         REGULAMENTUL DE PUNERE ÎN APLICARE (UE) 2020/2211 AL COMISIEI
         din 22 decembrie 2020
         de modificare a anexei VI la Regulamentul de punere în aplicare (UE) 2019/2072 în ceea ce privește Regatul Unit
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 40 alineatul (3),
         întrucât:
         
                     (1)
                  
                  
                     Regulamentul de punere în aplicare (UE) 2019/2072 al Comisiei (2) prevede măsuri de protecție împotriva organismelor dăunătoare plantelor, aplicabile pe teritoriul Uniunii.
                  
               
                     (2)
                  
                  
                     Dreptul Uniunii, inclusiv Regulamentul de punere în aplicare (UE) 2019/2072, se aplică Regatului Unit și pe teritoriul acestuia în cursul unei perioade de tranziție care se încheie la 31 decembrie 2020, în conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice („Acordul de retragere”), în special cu articolul 126 și articolul 127 alineatul (1).
                  
               
                     (3)
                  
                  
                     În conformitate cu Regulamentul de punere în aplicare (UE) 2019/2072, tuberculii din specia Solanum L. și hibrizii lor, alții decât cei specificați la rubricile 15 și 16 din anexa VI la regulamentul respectiv („plantele specificate”), pot fi introduși în Uniune din țările terțe enumerate în a patra coloană de la rubrica 17 din anexa respectivă.
                  
               
                     (4)
                  
                  
                     Având în vedere încheierea perioadei de tranziție prevăzute în Acordul de retragere, Regatul Unit a prezentat Comisiei o cerere de recunoaștere, începând cu 1 ianuarie 2021, a statutului său de țară indemnă de organismul dăunător specificat.
                  
               
                     (5)
                  
                  
                     Directiva 93/85/CEE a Consiliului (3) prevede măsurile care trebuie luate în cadrul statelor membre, printre altele, împotriva organismului dăunător Clavibacter sepedonicus (Spieckermann and Kottho) Nouioui et al., care este una dintre cauzele veștejirii bacteriene a cartofului.
                  
               
                     (6)
                  
                  
                     În conformitate cu articolul 2 din Directiva 93/85/CEE, Regatul Unit a efectuat controale anuale, ale căror rezultate demonstrează că teritoriul său a fost indemn de organismul dăunător specificat în ultimii trei ani. Rezultatele acestor controale au fost notificate Comisiei și celorlalte state membre în 2020.
                  
               
                     (7)
                  
                  
                     În plus, nu au fost înregistrate interceptări ale organismului dăunător specificat în timpul circulației plantelor specificate în Regatul Unit sau din această țară către Uniune.
                  
               
                     (8)
                  
                  
                     Regatul Unit a informat Comisia că legislația sa aplicabilă, care a transpus Directiva 93/85/CEE, nu se va modifica și va continua să se aplice de la 1 ianuarie 2021.
                  
               
                     (9)
                  
                  
                     Ca atare, Regatul Unit trebuie inclus în a patra coloană a rubricii 17 din anexa VI la Regulamentul de punere în aplicare (UE) 2019/2072, fără a se aduce atingere aplicării dreptului Uniunii Regatului Unit și în această țară în ceea ce privește Irlanda de Nord, în conformitate cu articolul 5 alineatul (4) din Protocolul privind Irlanda/Irlanda de Nord la Acordul de retragere coroborat cu anexa 2 la protocolul respectiv.
                  
               
                     (10)
                  
                  
                     Pentru a garanta faptul că Regatul Unit rămâne indemn de organismul dăunător specificat, acesta trebuie să prezinte Comisiei, până la data de 28 februarie a fiecărui an, rezultate ale controalelor care confirmă că organismul Clavibacter sepedonicus (Spieckermann and Kottho) Nouioui et al. nu a fost prezent pe teritoriul său în cursul anului precedent.
                  
               
                     (11)
                  
                  
                     Prin urmare, Regulamentul de punere în aplicare (UE) 2019/2072 trebuie modificat în consecință.
                  
               
                     (12)
                  
                  
                     Întrucât perioada de tranziție prevăzută în Acordul de retragere se încheie la 31 decembrie 2020, prezentul regulament trebuie să se aplice de la 1 ianuarie 2021.
                  
               
                     (13)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa VI la Regulamentul de punere în aplicare (UE) 2019/2072 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Acesta se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 317, 23.11.2016, p. 4.
         
            (2)  Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).
         
            (3)  Directiva 93/85/CEE a Consiliului din 4 octombrie 1993 privind combaterea veștejirii bacteriene a cartofului (JO L 259, 18.10.1993, p. 1).
      
      
         
            ANEXĂ
            La rubrica 17 din anexa VI la Regulamentul de punere în aplicare (UE) 2019/2072, textul din a patra coloană se înlocuiește cu următorul text:
            „Țări terțe, altele decât:
            
                        (a)
                     
                     
                        Algeria, Egipt, Israel, Libia, Maroc, Siria, Elveția, Tunisia și Turcia;
                        sau
                     
                  
                        (b)
                     
                     
                        cele care îndeplinesc următoarele condiții:
                        
                                    (i)
                                 
                                 
                                    sunt una dintre următoarele:
                                    Albania, Andorra, Armenia, Azerbaidjan, Belarus, Bosnia și Herțegovina, Insulele Canare, Insulele Feroe, Georgia, Islanda, Liechtenstein, Moldova, Monaco, Muntenegru, Macedonia de Nord, Norvegia, Rusia [numai următoarele părți: Districtul Federal Central (Tsentralny federalny okrug), Districtul Federal de Nord-Vest (Severo-Zapadny federalny okrug), Districtul Federal de Sud (Yuzhny federalny okrug), Districtul Federal al Caucazului de Nord (Severo-Kavkazsky federalny okrug) și Districtul Federal Volga (Privolzhsky federalny okrug)], San Marino, Serbia și Ucraina; și
                                 
                              
                                    (ii)
                                 
                                 
                                    îndeplinesc una dintre următoarele condiții:
                                    
                                                —
                                             
                                             
                                                sunt recunoscute ca fiind indemne de Clavibacter sepedonicus (Spieckermann and Kottho) Nouioui et al., în conformitate cu procedura menționată la articolul 107 din Regulamentul (UE) nr. 2016/2031; sau
                                             
                                          
                                                —
                                             
                                             
                                                legislația lor este recunoscută ca fiind echivalentă cu normele Uniunii privind protecția împotriva Clavibacter sepedonicus (Spieckermann and Kottho) Nouioui et al. în conformitate cu procedura menționată la articolul 107 din Regulamentul (UE) nr. 2016/2031;
                                             
                                          
                              sau
                     
                  
                        (c)
                     
                     
                        Regatul Unit (*1), sub rezerva îndeplinirii următoarei condiții: prezentarea de către Regatul Unit Comisiei, până la data de 28 februarie a fiecărui an, a rezultatelor controalelor care confirmă că organismul Clavibacter sepedonicus (Spieckermann and Kottho) Nouioui et al. nu a fost prezent pe teritoriul său în cursul anului precedent.
                     
                  
               (*1)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord coroborat cu anexa 2 la respectivul protocol, în sensul prezentei anexe, referirile la Regatul Unit nu includ Irlanda de Nord.””